b'\n_START_ARTICLE_\nJeti\n_START_PARAGRAPH_\nJeti, poznat jo\xc5\xa1 kao Stra\xc5\xa1ni snje\xc5\xbeni \xc4\x8dovjek, je \xc4\x8dovjekoliko stvorenje koje navodno \xc5\xbeivi u Himalajama. Zapadno ime dobio je prema tibetanskom izrazu yeh-teh u zna\xc4\x8denju "ona tamo stvar". Legende o dvono\xc5\xbenim dlakavim bi\xc4\x87ima prisutne su na \xc4\x8ditavom podru\xc4\x8dju himalajskog masiva, u Tibetu, Nepalu, Sikkimu (Indija) i Butanu.\n_START_SECTION_\nEtimologija\n_START_PARAGRAPH_\nRije\xc4\x8d jeti potje\xc4\x8de od fraze yet-teh, dok je zapadni naziv "stra\xc5\xa1ni snje\xc5\xbeni \xc4\x8dovjek" pogre\xc5\xa1no prevedena fraza metoh-kangmi, u zna\xc4\x8denju "\xc4\x8dovjekoliko snje\xc5\xbeno stvorenje". U uporabi su i neki drugi nazivi, poput bhanjakris, migu, mirka ili ui-go.\n_START_SECTION_\nJedno ili tri bi\xc4\x87a?\n_START_PARAGRAPH_\nIza izraza jeti, kriju se barem tri bi\xc4\x87a ili nepoznate \xc5\xbeivotinje. Prva je bila poznata kao dzu-teh i vjerojatno je rije\xc4\x8d o nekakvom medvjedu. Druga bi bila teh-lma, najmanji od svih jetija, do metra visine koji, \xc4\x8dini se, obitava u \xc5\xa1umovitim dolinama Nepala i Sikkima, hrane\xc4\x87i se sitnim plijenom. Tre\xc4\x87a je meh-teh, odnosno snje\xc5\xbeni \xc4\x8dovjek.\n_START_SECTION_\nOpis jetija\n_START_PARAGRAPH_\n\xc5\xa0erpe, kao i drugi stanovnici Himalaja, opisuju jetija kao divovskog polu\xc4\x8dovjeka, polumajmuna, koji \xc5\xbeivimi u \xc5\xa1piljama na nepristupa\xc4\x8dnim visinama. Tijelo mu je pokriveno gustom dlakom, ruke mu se\xc5\xbeu do koljena i obdaren je velikom snagom.\n_START_SECTION_\nPovijest\n_START_PARAGRAPH_\nPrve glasine o jetiju do\xc5\xa1le su na Zapad jo\xc5\xa1 u 13. stolje\xc4\x87u, kada je engleski filozof i teolog fraRoger Bacon zapisao pri\xc4\x8de o divljim ljudima s Dalekog Istoka. \xc4\x8cak je zapisao da se ta stvorenja mogu uhvatiti tako da im se ostavi alkoholno pi\xc4\x87e, jer ih se mo\xc5\xbee lako savladati kada se opiju._NEWLINE_Godine 1832. Journal of the Asiatic Society of Bengal izvjestio je u svom \xc4\x8dlanku kako su uro\xc4\x91eni\xc4\x8dki lovci u sjevernom Nepalu spazili dlakavog bezrepog dvono\xc5\xa1ca. Vjeruje se da je britanski bojnik L. A. Waddell prvi zapadnjak koji se 1889. godine susreo s tragovima u snijegu koji su pripisani jetijevim otiscima stopala, mada sam nije bio uvjeren u pri\xc4\x8de o postojanju divovskih dlakavih ljudi, ve\xc4\x87 je otiske pripisao medvjedu._NEWLINE_Godine 1921. britanska ekspedicija, koja je poku\xc5\xa1ala uspeti se na Mount Everest sjevernom stranom, opazila je dalekozorima tamne prilike kako se kre\xc4\x87u po snijegu iznad njih na visini od 7.000 metara. Ljeti 1931. britanski vojni pilot spazio je tragove na ledenjaku nedaleko od izvora Gangesa, na visini od 4.200 metara, a pet godina kasnije otiske je na visini od 4.800 metara otkrio i slavni alpinist Eric Shipton. Isti je alpinist 8. studenog 1951. godine otkrio u snijegu jasne otiske ogromnih stopala na visini od 6.000 metara. Tragovi su bili dugi oko 33 centimetara, na osnovu \xc4\x8dega je Shipton zaklju\xc4\x8dio da je stvorenje koje ih je ostavilo bilo visoko oko 2.40 m. Shiptonove snimke tragova u snijegu izazvale su veliko zanimanje svjetske javnosti._NEWLINE_Godine 1978. lord Hunt tako\xc4\x91er je nai\xc5\xa1ao na tragove i snimio ih. Otisci u snijegu bili su 35.5 cm dugi i 17.7 cm \xc5\xa1iroki. Iste godine bilo je vi\xc5\xa1e prijava o nasrtajima jetija, osobito u Sikkimu, gdje je ministarstvo \xc5\xa1umarstva organiziralo vi\xc5\xa1e neuspje\xc5\xa1nih ekspedicija s ciljem potrage za navodnim stvorenjem.'